b"\n_START_ARTICLE_\nJaime Arias Zimerman\n_START_SECTION_\nBiografia\n_START_PARAGRAPH_\nLa seva mare era jueva origin\xc3\xa0ria d'Odessa. Va iniciar la seva carrera professional el 1939 com a col\xc2\xb7laborador de l'ag\xc3\xa8ncia Mencheta. Va ser redactor i despr\xc3\xa9s secretari de redacci\xc3\xb3 d'El Noticiero Universal (1941-1952). Tamb\xc3\xa9 va col\xc2\xb7laborar a la revista Destino (1951) i al diari ABC (1953), corresponsal del diari Informaciones, i va dirigir el Diario Femenino (1968-1969). El seu coneixement de l'angl\xc3\xa8s va permetre que el fitxessin com a corresponsal de The New York Times, per a qui va explicar la vaga de tramvies de 1951 a Barcelona. Tamb\xc3\xa9 fou cap de comunicaci\xc3\xb3 de Paramount Pictures i United Artists, cosa que li va permetre passejar Ava Gardner per la Costa Brava i preparar entrevistes amb Sophia Loren._NEWLINE_Va ser conseller de direcci\xc3\xb3 del diari La Vanguardia i columnista durant m\xc3\xa9s de quaranta anys, on publicava les seves cr\xc3\xb2niques. Es considera molt rellevant la seva contribuci\xc3\xb3 a la construcci\xc3\xb3 europea i tamb\xc3\xa9 el seu paper incisiu i l\xc3\xbacid com a testimoni del final del segle XX, ra\xc3\xb3 per la qual va rebre el 2006 la Creu de Sant Jordi. El 2007 el Col\xc2\xb7legi de Periodistes de Catalunya li conced\xc3\xad el premi Ofici de Periodista. El 2011 va rebre el premi John F. Kennedy per la seva traject\xc3\xb2ria."